Makhura ontken betrokkenheid by Tembisa-skandaalGautengse premier, David Makhura. (Foto: Twitter) Die Gautengse premier David Makhura het Vrydag bewerings dat hy óók by die Tembisa-hospitaalskandaal betrokke is, heftig ontken. The Star het Vrydag berig die Independent Liberation & Allied Workers Union het ŉ beroep op die Valke gedoen om Makhura te ondersoek vir sy beweerde betrokkenheid by onreëlmatige tenders. Hy het ook glo gekonkel om Tembisa-hospitaal se uitvoerende hoof Ashley Mthunzi te laat verwyder en moontlik kennis gedra van hoe die hospitaal as ŉ geldkoei vir die ANC gebruik is. Die vakbond vra ook dat Sello Sekhokho, tesourier van die ANC in Ekurhuleni, ondersoek word nadat die hospitaal hom glo R15,5 miljoen vir 55 kontrakte oor drie jaar betaal het. “Ek beskou hierdie aanklagtes as deel van ŉ smeerveldtog deur ŉ kriminele netwerk wat daarop uit is om die aandag van die ondersoek na bedrog by Tembisa-hospitaal af te lei,” het Makhura Vrydag gesê. “As iemand wat ŉ openbare amp beklee, verwag ek om gekritiseer te word, maar ek sal nie toelaat dat hierdie ongegronde bewerings sonder teenstand verbygaan nie.” Mthunzi en Lerato Madyo, die departement van gesondheid se finansiële hoof, is verlede maand tydelik en met onmiddellike inwerkingtreding geskors in ŉ poging om hulle te verhoed om by die ondersoek na ŉ bedrogsaak van R850 miljoen by die hospitaal in te meng. Babita Deokaran het destyds oor dié bedrog alarm gemaak en is kort daarna vermoor. Die Spesiale Ondersoekeenheid (SOE) is deur die provinsiale regering aangestel om ŉ forensiese ondersoek uit te voer na die aantygings van onbehoorlike verkryging- en betalingsprosesse by die hospitaal. Makhura het Vrydag gevra dat die SOE toegelaat word om hul ondersoek af te handel sodat dié wat by korrupsie betrokke was, vir hul dade aanspreeklik gehou kan word.